FI Euroopan unionin virallinen lehti C 143/8

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2017/C 143/09)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”CHASSELAS DE MOISSAC”

EU-nro: PDO-FR-02205 – 21.11.2016

SAN ( X ) SMM ( )

1. Hakijaryhmä ja oikeutettu etu

Syndicat de défense du Chasselas de Moissac AOC Osoite : 1 promenade Sancert 82200 MOISSAC RANSKA Puhelin: +33 563040178 Faksi: +33 563041121 Sähköposti: syndicatduchasselas@wanadoo.fr

Suojattua maantieteellistä merkintää ”Chasselas de Moissac” edustava järjestö muodostuu Chasselas de Moissac -rypäleen tuottajista ja jalostajista, minkä vuoksi sillä on oikeutettu etu muutoshakemuksen esittämiseen.

2. Jäsenvaltio tai kolmas maa

Ranska

3. Eritelmän kohta, jota / kohdat, joita muutos koskee

— ☐ Tuotteen nimi — ☒ Tuotteen kuvaus — ☐ Maantieteellinen alue — ☒ Alkuperätodisteet — ☒ Tuotantomenetelmä — ☒ Yhteys maantieteelliseen alueeseen — ☒ Merkinnät — ☒ Muut: Maantieteellinen alue, valvonta

4. Muutoksen/muutosten tyyppi

— ☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotteen kuvaus

Rypäleiden sokeripitoisuutta valvotaan refraktometrillä, joka antaa välittömän tuloksen Brix-astelukuna ilmaistuna. Sokeripitoisuuden vähimmäisarvo ehdotetaan vahvistettavaksi 17,2 Brix-asteeksi, mikä vastaa pitoisuutta 160,4 g/l nykyisin määritetyn pitoisuuden 160 g/l asemesta. Muutos ei vaikuta tuotteen luontaisiin ominaispiirteisiin, mutta sen avulla voidaan helpottaa valvontaa.

Näin ollen määräys ”Sokeripitoisuus on vähintään 160 g/l.” korvataan seuraavasti: ”Sokeripitoisuus on vähintään 17,2 Brix-astetta.”.

Mahdollisuus poiketa vähimmäissokeripitoisuudesta poikkeuksellisten sääolojen yhteydessä poistetaan. Sen vuoksi ilmaisu ”paitsi poikkeuksellisissa sääoloissa, jolloin kyseinen indeksi voi tietyn sadon osalta olla alempi muttei kuitenkaan alle 150 g/l” poistetaan tarpeettomana.

Lisätään virke seuraavasti: ”Rypäleiden on oltava täysin terveitä.” Tällä halutaan varmistaa tuotteen laatu. Sen vuoksi tavalla tai toisella vahingoittuneet yksittäiset rypäleet on poistettava.

Virke ”Rypäleiden katsotaan olevan kypsiä, kun sokeri- ja happopitoisuuden suhde on vähintään 25.” yksinkertaistetaan seuraavaan muotoon: ”Sokeri- ja happopitoisuuden suhde on vähintään 25.”. Kohdassa ”Tuotteen kuvaus” säilytetään ainoastaan analyyttinen tekijä. Vaatimus rypäleiden korjaamisesta kypsinä siirretään kohtaan ”Tuotantomenetelmä”, jossa todetaan seuraavaa: ”Rypäleet korjataan oikeassa kypsyysasteessa”, koska kyseinen määräys liittyy nimenomaisesti tuotantomenetelmään.

Virke ”Rypäletertut on viimeisteltävä, niistä on poistettava vaurioituneet rypäleet ja ne on pakattava.” poistetaan kohdasta ”Tuotteen kuvaus” ja siirretään seuraavasti täydennettynä kohtaan ”Tuotantomenetelmä”: ”Rypäletertuista poistetaan vaurioituneet rypäleet ja ne pakataan leikkaus- ja pakkauslaitoksessa”, koska tämä määräys liittyy tuotantomenetelmään ja kyseessä on ilmaisu, jolla täydennetään rekisteröidyssä eritelmässä olevaa virkettä ”Rypäleterttujen viimeistely, pitkäaikaiseen säilytykseen tarkoitetut rypäletertut mukaan luettuina, suoritetaan leikkaus- ja pakkauslaitoksessa.”.

Alkuperätodisteet

Kohta ”Seikat, jotka osoittavat, että tuote on peräisin maantieteelliseltä alueelta” on konsolidoitu kansallisen lainsäädännön ja sääntelyn kehityksen perusteella sisällyttämällä siihen mm. tuotteen jäljitettävyyteen ja tuotanto-olojen seurantaan liittyvät ilmoitus- ja rekisteröintivelvoitteet.

Jotta voidaan paremmin säännellä ja samalla yksinkertaistaa toimijoiden seurantamenettelyä, ’vaatimusten noudattamista koskeva ilmoitus’, joka kunkin tuottajan on toimitettava vuosittain, korvataan ’tuotannon lopettamista koskevalla ilmoituksella’, joka sellaisten toimijoiden on jätettävä, jotka haluavat jättää tuotantovälineensä kokonaan tai osittain käyttämättä.

Lisäksi useisiin tämän kohdan rekistereitä, ilmoitusasiakirjoja ja tunnistus- ja jäljitettävyysjärjestelmää koskeviin määräyksiin on tehty lisäyksiä ja täydennyksiä, joiden avulla voidaan varmistaa tuotteiden jäljitettävyys ja se, että ne vastaavat eritelmän määräyksiä.

Tuotantomenetelmä

Istutustiheyden ja rivivälin (jotka säilyvät ennallaan) osalta poistetaan virke ”Tiheyden ja rivivälin soveltamismenettelyissä on noudatettava tarkistettua alkuperänimitystä ”Chasselas de Moissac” koskevan säädöksen 5 artiklaa.”, koska ei ole enää tarpeen viitata kansalliseen lainsäädäntöön ja kyseiset menettelyt liittyivät viiniköynnösistutusten mukauttamissuunnitelmaan, joka on jo vanhentunut.

Kohtaa, jossa tilan keskimääräiseksi alkuperänimityksellä varustettua tuotetta koskevaksi enimmäistuotokseksi vahvistetaan 13 t/ha, täydennetään yksittäisen viiniköynnöksen tuotoksella. Näin voidaan rajoittaa viiniköynnöskohtaista kuormitusta ja tuottaa laadukkaita rypäleterttuja. Näin ollen tilat, joiden köynnösten istutustiheys on alhainen verrattuna sallittuun enimmäisistutustiheyteen, eivät voi kasvattaa liian korkeaksi yksittäisten viiniköynnöstensä tuotosta, koska se vaikuttaisi haitallisesti rypäleiden laatuun. Kohtaan lisätään seuraavat tuotokset: ”4 kg/viiniköynnös, kun köynnökset on sidottu tukirakenteeseen yhdestä kohtaa, ja 5,2 kg/viiniköynnös, kun ne on sidottu kahdesta kohtaa”.

Mahdollisuus poiketa enimmäistuotoksesta poikkeuksellisten sääolojen vallitessa poistetaan, koska sitä ei ole tarkoitus mainita eritelmässä.

Pitkäaikaista säilytystä koskevia määräyksiä täydennetään seuraavasti:

— täsmennetään, että virkkeessä ”Rypäleet soveltuvat pitkäaikaiseen säilytykseen sen jälkeen, kun niistä on poistettu sadonkorjuun yhteydessä vahingoittuneet rypäleet (…)” mainittu vahingoittuminen koskee botrytis-hometartunnan aiheuttamaa vahingoittumista;

— lisätään, että rypäletertut asetetaan yhtenä kerroksena pystyasennossa (kanta ylöspäin) rei’itettyihin tai säleistä tehtyihin pakkaussäiliöihin;

— lisätään virke seuraavasti: ”Köynnöksestä valittujen rypäleiden on oltava terveitä, kypsiä ja vailla kosteutta.”;

— virkettä ”Nämä leikkaamalla viimeistelemättömät rypäletertut jäähdytetään tämän jälkeen nopeasti varastointipaikassa” täydennetään lisäämällä siihen ilmaisu ”kylmiössä vähintään 12 tunnin ajan 0–1 celsiusasteen lämpötilassa. Sen jälkeen ne on suojattava rikkidioksidilla.”; uusi muotoilu korvaa aiemman epätarkemman ilmaisun ”ennen niiden sijoittamista kylmiöön, jonka ilmanpainetta, lämpötilaa ja kosteutta valvotaan”;

— pitkäaikaiseen säilytykseen tarkoitettujen rypäleiden varastointiolosuhteet kuvataan seuraavasti: ”Pakkaussäiliöt kootaan lavalle, joka kääritään ilmatiiviiseen muovikelmuun ennen sen sijoittamista säilytettäväksi kylmiössä, jonka lämpötila on 0–1 celsiusastetta ja suhteellinen kosteus vähintään 90 prosenttia.”; tämä korvaa ilmaisun ”ennen sijoittamista ilmatiiviisiin pakkauksiin”;

— olosuhteet rypäleiden kuljettamiseksi lohkolta, jolta ne on korjattu, leikkaus- ja pakkauslaitokseen, kuvataan tarkemmin seuraavasti: ”Rypäletertut kuljetetaan mahdollisimman nopeasti sadonkorjuupaikalta pakkaamoon. Ne on aseteltava yhtenä kerroksena kanta ylöspäin rei’itettyihin tai säleistä tehtyihin pakkaussäiliöihin”.

— lisätään virke seuraavasti: ”Leikkaus- ja pakkauslaitosten työpisteissä mitatun valaistusvoimakkuuuden tai valotason on oltava vähintään 500 luksia.”;

— lopuksi lisätään vielä seuraava teksti: ”Tuotteen erityisominaisuuksien säilyttämiseksi siinä tapauksessa, että pakkauksen paino on vähintään 800 grammaa, rypäletertut on asetettava esille enintään 8 kilogramman lavoilla yhtenä kerroksena. Tämän kerroksen päälle on kuitenkin mahdollista asetella yhdestä kolmeen rypäleterttua edellyttäen, että ne on sijoitettu ohuen (paperista valmistetun) liinan päälle.”

Nämä tiedot on lisätty, jotta voidaan säännellä paremmin eri käytänteitä ja varmistaa tuotteen laatu. Maininta siitä, että rypäleet on suojattava rikkidioksidilla auttaa täsmentämään varastointiolosuhteita kylmiössä.

Yhteys maantieteelliseen alkuperään

Yhteyttä maantieteelliseen alkuperään on täydennetty, jotta voidaan selvittää tarkemmin osaamisen merkitys ja lisätä kyseisen luvun eri osien keskinäistä johdonmukaisuutta. Uusi täydellisempi muotoilu auttaa korostamaan tuotteen ja sen maantieteellisen alkuperäalueen välistä yhteyttä, ja se on lisätty yhtenäiseen asiakirjaan.

Merkinnät

Viittaukset tarkistettuun alkuperänimitykseen poistetaan tästä luvusta sekä kaikista muista eritelmän luvuista.

Muut

Maantieteellinen alue:

Rekisteröidyn eritelmän kohdassa ”Alkuperätodisteet” jo mainitut lohkojen tunnistamista koskevat säännöt on siirretty eritelmän kohtaan ”Maantieteellinen alue”, ja niitä on täydennetty lisäämällä päivämäärä, johon mennessä lohkojen määrittelyä koskeva pyyntö on jätettävä (ennen ensimmäistä sadonkorjuuta edeltävän vuoden 1. päivää helmikuuta).

Eritelmään on lisätty maantieteellisen alueen kuntien luettelo (76 kuntaa Lot’n ja Tarn-et-Garonnen departementeissa), mutta siitä ei aiheudu muutoksia rekisteröidyssä eritelmässä tarkoitettuun maantieteelliseen alueeseen verrattuna.

Valvonta:

Viittaukset valvontarakenteisiin ja jäsenvaltion toimivaltaisiin viranomaisiin: virallisten valvontaelinten nimet ja yhteystiedot on päivitetty.

Kansallisen lainsäädännön ja sääntelyn kehityksen perusteella kohdassa ”Kansalliset vaatimukset” esitetään taulukko, jossa on keskeiset valvottavat kohdat, niiden viitearvot ja arviointimenettely.

YHTENÄINEN ASIAKIRJA

”CHASSELAS DE MOISSAC”

EU-nro: PDO-FR-02205 – 21.11.2016

SAN ( X ) SMM ( )

1. Nimi/nimet

”Chasselas de Moissac”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 1.6. Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Suojattu alkuperänimitys ”Chasselas de Moissac” myönnetään ainoastaan tuoreille tai pitkään säilyville syötäväksi tarkoitetuille viinirypäleille, jotka on tuotettu yksinomaan Chasselas B -lajikkeesta ja joilla on seuraavat ominaisuudet:

— rypäleterttu on taipuisa, tasaisen tiivis, kullankeltainen, vähintään 12 cm:n pituinen ja vähintään 100 gramman painoinen. Rypäleet eivät saa olla epämuodostuneita, liian raakoja, vaurioituneita tai kasvitaudista kärsiviä. Rypäleiden vahakerros on säilynyt, niiden siemenet erottuvat läpikuultavasta hedelmälihasta, ja rypäleen ranka on paksu;

— rypäleiden on oltava täysin terveitä;

— sokeripitoisuus on vähintään 17,2 Brix-astetta ja sokeri- ja happopitoisuuden suhde vähintään 25.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien rypäleiden tuotantovaiheiden on tapahduttava määritetyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Pitkäaikaiseen säilytykseen tarkoitetut rypäleet varastoidaan maantieteellisellä alueella sijaitsevissa leikkaus- ja pakkauslaitoksissa, jotta ne voidaan siirtää hyvin nopeasti kylmiöön tuotteen säilymisen varmistamiseksi ja sen ominaisuuksien heikkenemisen estämiseksi. Juuri lämpötilan nopea lasku ja rypäleiden suojaaminen rikkidioksidilla ovat pitkään jatkuvan säilymisen kannalta ratkaisevan tärkeä edellytys.

Chasselas de Moissac -rypäleet pakataan samanaikaisesti kun tuote lajitellaan ja vaurioituneet rypäleet leikataan pois; nämä vaiheet ovat olennainen osa tuotantoa, jotta saadaan aikaan tuote, joka vastaa ominaisuuksiltaan nimityksen erityisluonnetta. Sen vuoksi leikkaus- ja pakkauslaitosten työpisteiden valaistusvoimakkuuuden on oltava vähintään 500 luksia, jotta ammattitaitoiset työntekijät pystyvät arvioimaan Chasselas de Moissac -rypäleterttujen ominaislaatua, eli rypäleiden väriä, vahakerroksen säilymistä, hedelmälihan läpikuultavuutta ja rangan paksuutta.

Hyvin helposti vahingoittuvan tuotteen laadun säilyttämiseksi pakkaaminen tapahtuu käsin. Lisäksi silloin, kun pakkauksen paino on vähintään 800 grammaa, rypäletertut on asetettava esille enintään 8 kilogramman lavoilla yhtenä kerroksena. Tämän kerroksen päälle on kuitenkin mahdollista asetella yhdestä kolmeen rypäleterttua edellyttäen, että ne on sijoitettu ohuen (paperista valmistetun) liinan päälle.

Tuotteen ominaispiirteiden säilyttämiseksi viimeistellyt rypäletertut on myös pakattava välittömästi, jotta käsittelyvaiheet jäävät mahdollisimman vähäisiksi.

3.6 Tuotteen, johon rekisteröity nimi viittaa, merkintöjä koskevat erityiset säännöt

Yksittäisten pakkauksen merkinnöissä on oltava

— suojatun alkuperänimityksen ”Chasselas de Moissac” nimi vähintään yhtä suurin kirjaimin kuin päällysmerkintöjen muihin teksteihin käytetty suurin kirjasinkoko,

— tuottajan nimi,

— Chasselas de Moissac -rypäleen erityinen tunnistus- ja jäljitettävyysjärjestelmä.

4. Maantieteellisen alueen tarkka rajaus

Maantieteellinen alue käsittää jäljempänä luetellut 76 kuntaa Tarn-et-Garonnen ja Lot’n departementeissa:

Lot’n departementti (46): Bagat-en-Quercy, Belfort-du-Quercy, Castelnau-Montratier, Flaugnac, Fontanes, Lascabanes, Lebreil, Montcuq, Montdoumerc, Montlauzun, Saint-Cyprien, Saint-Daunès, Saint-Laurent-Lolmie, Saint-Pantaléon, Saint-Paul-de-Loubressac, Sainte-Alauzie, Sainte-Croix ja Valprionde;

Tarn-et-Garonnen departementti (82): seuraavat kantonit: Bourg-de-Visa, Lafrançaise, Lauzerte, Moissac, Molières jat Montpezat-de-Quercy, sekä seuraavat kunnat: Belvèze, Castelsagrat, Caussade, Cayriech, Gasques, Corbarieu, Génébrières, Goudourville, Lamothe-Capdeville, Léojac, Mirabel, Montaigu-de-Quercy, Montauban, Montjoi, Réalville, Roquecor, Saint-Clair, Saint-Nauphary ja Saint-Vincent.

5. Yhteys maantieteelliseen alkuperään

Maantieteellisen alueen erityisyys

Luontoon liittyvät tekijät:

Niissä kolmessa geomorfologisessa yksikössä, joista maantieteellinen alue muodostuu, Chasselas de Moissac -viiniköynnökset istutetaan lohkoille, joiden maaperä on köyhää, vähäravinteista ja vähän hivenaineita sisältävää, melko syvää ja vettä hyvin johtavaa ja runsaasti karkeaa ainesta sisältävän rakenteensa tai sijaintisuuntansa ansiosta nopeasti lämpenevää.

Ilmasto on valtamerellinen, mutta siinä ilmenee myös mannerilmaston ja Välimeren ilmaston vaikutus. Talvet ovat suhteellisen kylmiä. Keväällä lämpötila kohoaa selvästi, ja kesät ovat huomattavan aurinkoisia ja kesälämpötilat ovat korkeita. Keskimääräinen vuotuinen sademäärä on 600–800 millimetriä. Sateet jakautuvat säännöllisesti pitkin vuotta, mutta keväällä sademäärä kohoaa huomattavan korkeaksi.

Tuulet puhaltavat pääasiassa lännestä. Koska ne saapuvat Atlantin valtamereltä, ne tuovat mukanaan pilviä ja sateita. Hieman harvemmin puhaltava Autan on kaakosta saapuva kuuma ja kuiva tuuli, jonka vaikutus tuntuu silloin tällöin muutaman päivän ajan keväällä ja syksyllä.

Inhimilliset tekijät:

Näiden luontoon liittyvien tekijöiden rinnalla on syytä panna merkille vahva osaaminen, joka liittyy sekä viininviljelyyn että rypäleiden korjaamiseen ja terttujen viimeistelyyn ja antaa tuotteelle sen ainutkertaisen luonteen. Chasselas de Moissac -rypäleet tuotetaan yksinomaan Chasselas B -lajikkeesta, joka on määritelty Moissacin alueelta peräisin olevien viiniköynnösten perusteella. Kloonijalostuksen aloittivat vuonna 1956 Ranskan maataloustutkimuslaitoksen INRA:n (Institut National de la Recherche Agronomique) tekniset asiantuntijat, ja sitä on jatkettu Chasselas de Moissac rypäleiden tuottajien tarjoaman yhteistyön avulla. Nykyisin käytettävät kloonit ovat syntyneet tämän työn tuloksena. Osaaminen on säilynyt perinteisenä maatalouden koneistumisen kehityksestä huolimatta. Siten käsin tehtävien toimenpiteiden osuus on huomattava; se vastaa yli 600:aa tuntia hehtaaria kohti ja edellyttää erikoistunutta työvoimaa. Eri työvaiheista voidaan mainita lohkolla tapahtuva kiinteiksi kehittyneiden rypäleterttujen järjestely, joka tarkoittaa lehtien poistamista kunkin rypäletertun ympäriltä ja terttujen asettelemista riippumaan vapaasti irrallaan tukirakenteesta ja useammassa vaiheessa tapahtuvaa sadonkorjuuta sekä sen jälkeen leikkauslaitoksessa tehtävää viimeistelyä, jossa tertuista poistetaan kaikki vahingoittuneet rypäleet.

Tuotteen erityisyys

Chasselas de Moissac -rypäleen erityispiirre on rypäleterttujen taipuisa, tasaisen tiivis ja hyvin kehittynyt rakenne. Rypäleet ovat kullankeltaisia, mikä on merkki oikeasta kypsyysasteesta, jolloin sokeripitoisuus on korkea, vähintään 17,2 Brix-astetta ja sokeri- ja happopitoisuuden suhde vähintään 25. Väriltään vihreitä (liian raakoja) tai kuparinruskeita (liian kypsiä) rypäleitä ei hyväksytä. Vahingoittuneet rypäleet on poistettava.

Chasselas de Moissac -rypäleiden on oltava täysin terveitä, ja vahakerroksen on oltava jäljellä. Tuoreus käy ilmi myös rangan paksuudesta.

Syy-yhteys

Chasselas de Moissac -rypäleen viljelijät ovat osanneet hyödyntää erityisten pinnanmuodostusolosuhteiden ja moni-ilmeisen ilmaston yhdistelmää.

Valtamerellisestä ilmastosta johtuva kevätkosteus varmistaa viiniköynnöksen hyvän kasvun. Välimeren ilmaston vaikutus ilmenee kesällä ja syksyllä, jolloin kuiva kuumuus ja runsas auringonpaiste edistävät Chasselas de Moissac -rypäleiden säännöllistä ja ihanteellisesti tapahtuvaa kypsymistä, ja kesän kohtuullinen vesistressi takaa rypäleiden oikean kypsyysasteen. Autan-tuuli vaikuttaa Chasselas de Moissac -viiniköynnöksen kasvukäyttäytymiseen koko kasvukauden ajan erityisesti nopeuttamalla silmujen puhkeamista, kukintaa ja rypäleiden kehittymisen alkamista. Tämä kuuma tuuli voi puhaltaa voimakkaasti loppukesästä, jolloin se edistää rypäleiden kypsymistä. Kuivattaessaan viiniköynnöksen elokuun ukkoskuurojen jälkeen se rajoittaa sienitautien kehittymistä ja varmistaa tuotteen terveyden. Myöhään alkava kylmyys mahdollistaa hyvän tuleentumisen.

Chasselas de Moissac -rypäleen viljelylohkojen maaperä- ja ilmasto-olosuhteet edistävät viiniköynnöksen juurtumista ja varmistavat sen oikeanlaisen kehittymisen sekä rypäleiden ihanteellisen kypsymisen. Lisäksi luonnostaan vähän ravinteita ja hivenaineita sisältävä maaperä edistää rypäleiden värin kehittymistä, sokerisynteesiä ja vahakerroksen muodostumista.

Näissä tämän paikallisen viiniköynnöslajikkeen kannalta suotuisissa luonnonoloissa Chasselas de Moissac -rypäleen viljelijät ovat aikojen kuluessa kehittäneet ihanteellisen taidon säännellä kyseistä kasvia ja sen tuotantopotentiaalia. Siten esimerkiksi viiniköynnöksen kasvatustapa ja leikkaamista koskevat tiukat säännöt edesauttavat taipuisien ja oikeanväristen rypäleterttujen muodostumista, kun lohkon keskimääräistä kuormitusta rajoitetaan ja varmistetaan leikkaamalla ilmavat olosuhteet lehtien ja terttujen ympärille. Kun rypäletertut asetellaan riippumaan käsin, ne saadaan kehittymään taipuisiksi, tasalaatuisiksi ja terveiksi, ja toimenpiteen avulla voidaan myös vaikuttaa rypäleiden värin ja oikean kypsyysasteen kehittymiseen.

Sadonkorjuu tapahtuu käsin useammassa vaiheessa. Paikallisten viljelijöiden osaamisen ansiosta rypäletertut korjataan juuri oikeassa kypsyysasteessa. Rypäleterttujen kuljetusolosuhteet mahdollistavat tuotteen erityisominaisuuksien ja erityisesti rypäleiden vahakerroksen ihanteellisen säilymisen. Käsin leikkaamalla tapahtuva viimeistely auttaa tuotteen terveydellisen laadun säilymistä, koska vahingoittuneet rypäleet poistetaan, ja helpottaa rypäleterttujen lajittelua värin, tiiviyden ja taipuisuuden mukaan. Rypäleiden tuoreus ja erityisesti rangan paksuus varmistetaan käsin samanaikaisesti terttujen viimeistelyn kanssa.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://info.agriculture.gouv.fr/gedei/site/bo-agri/document_administratif-b81f2a83-ee52-498d-8b80-e600206ef64a/telechargement

(1) EUVL L 343, 14.12.2012, s. 1.